Nytårsaften forsvandt hunden Nessie, og siden har en omfattende eftersøgning stået på i Aalborg. Tirsdag søger flere frivillige, sporhunde og sågar en clairvoyant efter den bortløbne hund, der er truet af kulde og sne.

Siden nytårsaften har tusindvis været på gaden i Aalborg for at lede efter Christian Volley Dahl-Weiles femårige pomeranian. Frivillige søger dag og nat efter den lille hund, der flere gange er blevet set omkring Aalborgs midtby, men som stadig er alene i vinterkulden. På Facebook har gruppen FIND NESSIE i skrivende stund over 1200 medlemmer, og både i løbet af dagen og gennem natten er der frivillige varmestuer, der serverer varme drikke for de mange, der leder efter den bortløbne hund. Ejeren, der selv har ledt i nærmest døgndrift, er overrasket over den store opbakning, der er i søgningen efter hans hund. En eftersøgning, der i dag opgraderes til også at inddrage en sporhund og en clairvoyant, der skal forsøge at hjælpe Nessie hjem, inden kulde og vintervejr bliver for barskt for den lille hund.